C 125/52
EL
Επίσημη Εφημερίδα της Ευρωπαϊκής Ένωσης
5.4.2023
Τρίτη 13 Σεπτεμβρίου 2022
17. εμμένει στην ανάγκη να αυξηθεί η χρηματοδότηση και να προωθηθούν επαρκώς οι ευκαιρίες που παρέχονται από προγράμματα όπως το Erasmus+, το πρόγραμμα «Δημιουργική Ευρώπη» και το Ευρωπαϊκό Σώμα Αλληλεγγύης, ώστε να βελτιωθούν οι εμπειρίες κινητικότητας, οι οποίες συμβάλλουν στην ανάπτυξη χρήσιμων και απαραίτητων κοινωνικών δεξιοτήτων για τη μελλοντική προσωπική και επαγγελματική ανάπτυξη των νεότερων γενεών, και να αυξηθεί η προσβασιμότητά τους για όλους· καλεί, στο πλαίσιο αυτό, την Επιτροπή και τα κράτη μέλη να προωθήσουν την επαγγελματική κατάρτιση και να καταστήσουν τα προγράμματα ανθεκτικά σε πιθανούς μελλοντικούς περιορισμούς κινητικότητας, καθώς και να βελτιώσουν τη συστηματική ανταλλαγή αποτελεσμάτων των έργων, προκειμένου να ενισχυθούν η προβολή, η κλιμάκωση και ο μακροπρόθεσμος αντίκτυπός τους· καλεί την Επιτροπή να αυξήσει τη χρηματοδότηση αυτών των ενωσιακών προγραμμάτων κατά την επόμενη αναθεώρηση του πολυετούς δημοσιονομικού πλαισίου· 18. εκφράζει την ανησυχία του για το γεγονός ότι οι επιπτώσεις του Μηχανισμού Ανάκαμψης και Ανθεκτικότητας (ΜΑΑ) στα παιδιά και τους νέους ενδέχεται να είναι περιορισμένες σε πολλές περιπτώσεις και να μην παράγουν αποτελέσματα ούτε διαρθρωτικές μεταρρυθμίσεις που θα επέτρεπαν στα παιδιά και τους νέους να έχουν πρόσβαση σε ποιοτική εκπαίδευση ή να μετριάζουν τον αρνητικό αντίκτυπο του κλεισίματος πολιτιστικών χώρων που σχετίζεται με την COVID-19 και της πρόσβασης σε πολιτιστικούς δημιουργούς ιδίως για τους νέους ερμηνευτές, οι οποίοι στερήθηκαν την ευκαιρία να ξεκινήσουν και να αναπτύξουν τη σταδιοδρομία τους σε κρίσιμο πρώιμο στάδιο· καλεί την Επιτροπή και τα κράτη μέλη να διασφαλίσουν κατάλληλη χρηματοδότηση και δίκαιες συμβατικές και εργασιακές συνθήκες για όλους τους νέους δημιουργούς, ερμηνευτές, καλλιτέχνες και όλους τους άλλους πολιτιστικούς δημιουργούς, εργαζομένους και επαγγελματίες που απασχολούνται στους τομείς του πολιτισμού και της δημιουργικότητας, συμπεριλαμβανομένων των μέσων κοινωνικής δικτύωσης, οι οποίοι επλήγησαν από την πανδημία, να εντείνουν τις συνολικές προσπάθειές τους για τη στήριξη των νεοεμφανιζόμενων καλλιτεχνών και επαγγελματιών του πολιτιστικού τομέα, να προωθήσουν τη νεολαία και την κοινωνική επιχειρηματικότητα, και να διατυπώσουν τον στόχο αυτόν σε ειδικό τμήμα για τους νέους καλλιτέχνες σε ευρωπαϊκό καθεστώς του καλλιτέχνη· επαναλαμβάνει τη σύστασή του να διατεθεί το 10 % των εθνικών σχεδίων ανάκαμψης και ανθεκτικότητας στην εκπαίδευση και το 2 % στους τομείς του πολιτισμού και της δημιουργικότητας· ζητεί από την Επιτροπή να αξιολογήσει σε βάθος τα έργα και τις μεταρρυθμίσεις που σχετίζονται με την εκπαίδευση, τους νέους, και τους τομείς του πολιτισμού και της δημιουργικότητας, τα οποία εφαρμόζονται από τα κράτη μέλη μέσω του ΜΑΑ, και επαναλαμβάνει την ανάγκη να δοθεί μεγαλύτερη έμφαση στα θέματα αυτά στο πλαίσιο των εθνικών εκθέσεων που συντάσσονται στο πλαίσιο της αξιολόγησης του Ευρωπαϊκού Εξαμήνου· 19. εφιστά την προσοχή στη σημασία των εμπειριών κινητικότητας και της ανταλλαγής ορθών πρακτικών μεταξύ δασκάλων, εκπαιδευτικών, καθηγητών, εκπαιδευτών, εθελοντών και επαγγελματιών στον τομέα της νεολαίας και σε οργανώσεις νέων, δημιουργών στον τομέα του πολιτισμού και προπονητών για τη διεύρυνση των γνώσεών τους όσον αφορά την προσέγγιση των νέων και την ενίσχυση της διεθνούς και πολυγλωσσικής διάστασης, ιδίως με γνώμονα τον Ευρωπαϊκό Χώρο Εκπαίδευσης που πρέπει να επιτευχθεί έως το 2025· 20.
ζητεί μια ολιστική θεώρηση της υγείας που θα περιλαμβάνει τη συνολική σωματική, ψυχική και κοινωνική ευεξία, και απαιτεί ολοκληρωμένες στρατηγικές πρόληψης και θεραπείας, συμπεριλαμβανομένων πολιτιστικών και αθλητικών δραστηριοτήτων, και την προώθηση της ανάπτυξης δημιουργικών και κοινωνικών δεξιοτήτων· 21. επισημαίνει την ανάγκη να προωθείται ο σχεδιασμός και να παρέχονται στοχευμένες, διαγενεακές υπηρεσίες που συνδυάζουν την πείρα των ηλικιωμένων με το θάρρος των νέων σε μια αμοιβαίως επωφελή κατάσταση· 22.
υπογραμμίζει τη θεμελιώδη σημασία του πολιτισμού για την ανάπτυξη της ατομικής ταυτότητας των παιδιών και των νέων, καθώς και για την εκπαίδευσή τους, συμπεριλαμβανομένης της κατανόησής τους της κοινωνίας, και για τη συνολική ευεξία τους· 23. επισημαίνει την επείγουσα ανάγκη να διαμορφωθεί εξ απαλών ονύχων ένα δημιουργικό, δυναμικό και υγιές μαθησιακό περιβάλλον χωρίς αποκλεισμούς ώστε να μειωθεί ο κίνδυνος ψυχοσωματικών διαταραχών μετά την ενηλικίωση· καλεί επιτακτικά τα κράτη μέλη να διασφαλίσουν, στο πλαίσιο αυτό, την ένταξη και κλιμάκωση όλων των μορφών καλλιτεχνικής έκφρασης, όπως η μουσική, το θέατρο, ο κινηματογράφος, τα ντοκιμαντέρ, τα κινούμενα σχέδια, οι εικαστικές τέχνες, ο χορός και νέες πειραματικές μορφές τέχνης, τόσο στα σχολικά προγράμματα σπουδών όσο και με μορφή εξωσχολικών καλλιτεχνικών και αθλητικών δραστηριοτήτων, ώστε να τονώσουν την ελεύθερη έκφραση και τη δημιουργικότητα και να δώσουν στους σπουδαστές τη δυνατότητα να συμμετέχουν ενεργά και να εξερευνούν τα ταλέντα τους· υπογραμμίζει ότι η τέχνη μπορεί να αποτελέσει ιδανικό στοιχείο για διεπιστημονικά έργα και να προωθήσει την κριτική σκέψη, και επομένως δεν θα πρέπει να περιορίζεται στα καλλιτεχνικά μαθήματα· 24. καλεί επιτακτικά τα κράτη μέλη και τις δημόσιες αρχές να αναπτύξουν αθλητικές υποδομές και να αυξήσουν συνολικά τη φυσική αγωγή και τις εξωσχολικές δραστηριότητες σωματικής άσκησης στα σχολεία, συμπεριλαμβανομένων δραστηριοτήτων που απευθύνονται σε παιδιά και νέους με αναπηρίες· υπογραμμίζει ότι ο αθλητισμός, όπως η τέχνη, μπορεί να αποτελέσει ισχυρό μέσο ένταξης των παιδιών που διατρέχουν κίνδυνο αποκλεισμού· υπενθυμίζει ότι οι τέχνες και ο αθλητισμός στα σχολικά προγράμματα σπουδών ενδεχομένως συμβάλουν σημαντικά στην καταπολέμηση παγκόσμιων προκλήσεων για τη νεολαία και την εκπαίδευση, συμπεριλαμβανομένων των μαθησιακών δυσκολιών και των μαθησιακών διαταραχών, καθώς και του εκφοβισμού, της ρητορικής μίσους και της κατανάλωσης ψυχοτρόπων ουσιών·